In nomine Domini, amen. Anno incarnationis ejusdem Mº CCº octogesimo nono, mense augusti, die sabbati ante Assumptionem beate Marie Virginis, ego Johannes, clericus, quondam filius Bartholomei de Barnay, domicelli, notum facio universis presentes litteras inspecturis, quod ego confiteor et assero me heredesque meos tenere et debere tenere in feodum perpetuum a reverendo in Christo patre Hugone, Dei gratia Eduensi episcopo et ejus successoribus, nomine ecclesie sue Eduensis, res et bona que inferius annotantur; videlicet, domos meas de Barnay, sitas inter domum curati de Barnay et domum Guillermi de Vilgulto, cum pertinenciis earumdem; item, ochiam meam, sitam juxta vineam predicti Guillermi; item, pratum situm subtus domum meam, et est contiguum ochie dicti loci; item, ochiam meam de Barreval cum prato contiguo dicte ochie; item, pratum meum de Praela, situm juxta pratum es Boissanz, et pratum ecclesie supradicte; item, moloysiam meam de Vaul cum campo ibidem adherenti; item, vineam meam de Lontraval cum una pecia terre sita in dicto loco; item, campum meum de Montmien; item, quamdam peciam terre sitam en Lee; item, medietatem cujusdam pecie terre site en Malevaul; item, campum meum situm es adroes de Vagemoy; item, medietatem cujusdam pecie terre site en Come Robert; item, vineam meam de Malmelay; item, campum meum situm es Ygauz; item, unam peciam terre sitam in coma de Vaus, que partitur cum Colardo Laurencii; item, terras meas de la Charmoye; item, campum meum situm in terra de Vaugemoy; item, campum meum situm en Fonteigne Alart; item, campum meum situm in alto de Mallemartien, qui partitur cum Guillermo de Virgulto; item, quamdam peciam terre sitam desuper campum Perrelli Boisseaul de Male Martien; item, quamdam peciam terre sitam supra rivum de Prato de Chaume de Repous; item, quamdam peciam terre sitam en la Martraie; item, mansum es Groliers; item, mansum qui fuit Colardi dicti Coingnot; item, mansum heredum Mathei, Seguini et Hugonis de Chemino, fratrum; item, quamdam peciam terre sitam juxta ochiam Ogerii, quam emi a Symonino de Ygornayo; item, ochiam meam sitam juxta ochiam ecclesie supradicte; item, quamdam peciam terre sitam in alto cymiterii; item, quamdam peciam nemoris parvi sitam in Campo Longo; item, campum situm es Broces; item, pratum meum contiguum dicto campo; item, medietatem indivisam cujusdam prati sitam in prato Regis; item, aliam peciam prati sitam in dicto loco, quam habui per scambium de Flamant de Micorges pro moloysia. Quequidem omnia sunt de parrochia de Barnayo et finagio dicti loci; item, in parrochiatu de Manleto, duas pecias prati sitas en la Prade, inter Manletum et Monesteron; item, duas pecias terre sitas in dicto loco; item, campum meum situm juxta nemus de Tronchot, et partitur cum domino de Voudenayo; item, nemus meum de Franteot quod partitur cum domino de Voudenayo, et est contiguum nemori de Troncot; item, unam eminam talis bladi quod crescit in duabus peciis terre sitis de subtus Vercholes, ad mensuram de Lucenay. Promittens, per juramentum meum prestitum corporale et sub obligacione omnium bonorum meorum, contra predictam confessionem vel aliquid per me vel per alium de cetero non venire nec contravenienti ullo modo consentire, immo predicto episcopo vel suis successoribus, nomine ecclesie sue predicte, fidelitatem perpetuam conservare. Renuncians in hoc facto, etc. [sic.] Actum in presencia Hugonis de Sancto Poncio, clerici notarii Eduensis, Perrini de Arconceyo, clerici, et Hugonis prepositi de Somanz, testium ad hoc vocatorum, anno et mense et die predictis.